Det har vakt en del undren i Hobro, at en række helt nye gadelygter ved en nyanlagt cykelsti vendte sådan, at gadelygterne lyste den tilstødende mark op og ikke cykelstien, de stod ved. Det var ifølge Mariagerfjord Kommune helt med vilje, fordi der på sigt skulle etableres en vej, der hvor gadelygterne lyste hen, og gadelygterne kunne i øvrigt sagtens både lyse den kommende vej og den nuværende cykelsti op, når de stod og pegede væk fra cykelstien. Men nu er både Mariagerfjord Kommune og gadelygterne vendt 180 grader. Onsdag er gadelygterne blevet vendt, så de nu vender mod cykelstien. Det sker på baggrund af de mange reaktioner Mariagerfjord Kommune har fået på de omvendte gadelygter. Gjorde brug af mulighed for at dreje toppen I mandags forklarede formand for Teknik- og Miljøudvalget i Mariagerfjord Kommune, Jørgen Hammer Sørensen (DF), at det kunne lade sig gøre at vende toppen af gadelygterne, så de kunne lyse cykelstien op, men han forventede ikke, at det skulle blive nødvendigt. - Der er masser af lys på de stykker af stien, hvor lygtepælene vender ud mod en mulig vej, sagde Jørgen Hammer Sørensen. Herunder kan du se, hvordan gadelygterne så ud i mandags, og hvordan de ser ud nu: Det er stadig ikke sikkert, om og hvornår der i så fald bliver anlagt en vej ved siden af stien, og derfor mente chefen for Teknik og Miljø i Mariagerfjord Kommune i sidste uge, at gadelygterne snart kunne komme til at se anderledes ud. - Jeg tror, vi vender dem i ugens løb, sagde Lars Højmark, der er chef for Teknik og Miljø i Mariagerfjord Kommune mandag. Nu er gadelygter altså blevet vendt, så cykelstien lyses op og ikke del tilstødende mark.

Opsummering:
Mariagerfjord Kommune har valgt at vende de omdiskuterede gadelygter i Mølhøjparken i Hobro om, så de nu vender mod cykelstien.